作者:張輯
標題:沁園春
內容:東澤先生，誰說能詩，興到偶然。但平生心事，落花啼鳥，多年盟好，白石清泉。家近宮亭，眼中廬阜，九疊屏開雲錦邊。出門去，且掀髯大笑，有釣魚船。一絲風裡嬋娟。愛月在滄波上下天。更叢書觀遍，筆床靜晝，篷窗睡起，茶灶疏煙。黃鶴來遲，丹砂成未，何日風流葛稚川。人間世，聽江湖詩友，號我東仙。